
42/1997. (XI.05.) önkormányzati rendelet



Várpalota Város Önkormányzata vagyonáról és


 a vagyonnal való gazdálkodás szabályairól

Állapot: 2017.03.29.

4. melléklet a 42/1997. (XI.05.) önkormányzati rendelethez

A nemzeti vagyon értékesítésére vonatkozó Versenyeztetési szabályzat

I. Fejezet

A nemzeti vagyon értékesítésére vonatkozó Versenyeztetési szabályzat célja és hatálya

1)
 A nemzeti vagyon értékesítésére vonatkozó versenyeztetési szabályzat (a továbbiakban szabályzat) célja, hogy meghatározza a nemzeti vagyon értékesítésének módját, az értékesítés előkészítéséhez és lebonyolításához kapcsolódó feladatokat, biztosítsa az ajánlattevők számára a versenyeztetés során az azonos és egyenlő feltételeket, s érvényesítse a nyilvánosság és az esélyegyenlőség elvét.

2) A szabályzat hatálya kiterjed a polgármesteri hivatalra és az önkormányzat valamennyi szervezetére, amely jogosult a nemzeti vagyon értékesítésére.

II. Fejezet

A nemzeti vagyon értékesítésére vonatkozó általános előírások

1)
 Az önkormányzati szervezet a vagyonrendelet 5.§-ában meghatározott ingó vagyont, valamint a 11.§ (2) és (3) bekezdésében meghatározott összeghatár alatti értékű ingatlant (a polgármester, a Gazdasági Bizottság), valamint egyéb vagyontárgyakat pályázat kiírása nélkül is értékesíthet. Az értékesítésre e szabályzat általános szabályai értelemszerűen irányadók.

2) Az értékesítésre átadott vagyontárggyal kapcsolatban meg kell állapítani:

· önkormányzati feladatellátásra való    

     alkalmatlanságát,

- az értékesítés jogszabályi feltételeit,

- az értékét,

- az értékesítés módját,

- az elvárt ellenértéket.

III. Fejezet

A nemzeti vagyon értékesítésének versenyeztetési módjai

A.)

NEMZETI VAGYON ÉRTÉKESÍTÉSE PÁLYÁZTATÁSSAL

A PÁLYÁZATOK FORMÁI ÉS FŐBB ELŐÍRÁSAI

1) A pályáztatást nyilvános eljárással kell lebonyolítani.

2) Zártkörű pályázat kiírására csak kivételes esetekben kerülhet sor, különösen amikor a vagyontárgy jellege miatt a vagyontárgy nyilvános pályáztatásának reális, tervezett költségei meghaladnák a vagyontárgy forgalmi értékét, és emellett legalább 3 vételi ajánlat várható.

Ugyancsak alkalmazható a zártkörű eljárás, ha a korábbi nyilvános pályázat eredménytelenül zárult.

3) A zártkörű pályázat esetén a kiíró az érdekelteket közvetlenül írásban hívja fel ajánlattételre. A zártkörű pályázati felhívás tartalma megegyezik a 6) pontban leírtakkal.

4) A pályázat elbírálásánál be kell tartani az összeférhetetlenségi szabályokat.

a) A pályázat elbírálásában nem vehet részt az a természetes személy, szervezet, illetve képviselőjük, aki maga az ajánlatot benyújtó pályázó, vagy annak

-
 közeli hozzátartozója (Ptk. 8:1. § (1) bekezdés 1. pont),

- munkaviszony alapján felettese vagy alkalmazottja,

- más szerződéses jogviszony keretében foglalkoztatója vagy foglalkoztatottja,

- tulajdonosa (résztulajdonosa) vagy tagja,

- amennyiben a pályázó jogi személy, vagy jogi személyiséggel nem rendelkező gazdasági társaság,

- érdekeltségébe tartozó az a társaság, vagy más jogi személy, továbbá jogi személyiséggel nem rendelkező gazdasági társaság, amelyet a pályázó közvetlenül vagy közvetve ellenőriz, illetőleg amelynek a pályázó részében vagy egészében közvetlenül vagy közvetve tulajdonosa, továbbá ezek alkalmazottja, vagy más szerződéses jogviszony keretében foglalkoztatottja.

b) Az a) pontban foglaltakat kell alkalmazni akkor is, ha a pályázat elbírálásában részvevőktől bármely oknál fogva nem várható el az ügy elfogulatlan megítélése (elfogultság).

c) A pályázat elbírálásában résztvevő köteles haladéktalanul bejelenteni, ha vele szemben bármely, az a) és b) pontokban körülírt összeférhetetlenségi ok áll fenn.

d) Ezeket a rendelkezéseket a pályázatok elbírálásában résztvevő valamennyi személyre megfelelően alkalmazni kell.

e) Összeférhetetlenségi és elfogultsági kérdésben vita esetén a képviselő-testület vagy az a személy dönt, aki a pályázat kiírásáról döntött.

A pályázati felhívás és tartalma

5) a) A pályázati felhívást az értékesítésre jogosult meghatározott szervezet vezetője (a továbbiakban: Kiíró) vagy az általa erre felhatalmazott helyettese hagyja jóvá.

b)
 A pályázati felhívás rövidített változatát – amely az értékesíteni kívánt ingatlan helyrajzi számát, természetbeni fellelhetőségét, térmértékét, a pályázatok beérkezésének határidejét, a minimum ajánlati árat, valamint az ügyintéző nevét és elérhetőségét tartalmazza - a Polgármesteri Hivatal hirdetőtábláján, az önkormányzat lapjában, az önkormányzat honlapján és a Városi Televízióban (továbbiakban: helyben szokásos módon) közzé kell tenni.

A vagyonrendelet 11.§ (4) bekezdésében meghatározott értékhatárt (15 millió forint) meghaladó vagyontárgyak esetében a pályázati felhívást a helyben szokásos módon és a megyei napilapban is közzé kell tenni.

A pályázat meghirdetésének közhiteles időpontja: a Polgármesteri Hivatal hirdetőtábláján történő kifüggesztés kezdő napja.

6) A pályázati felhívásnak tartalmaznia kell:

a) a Kiíró megnevezését, székhelyét,

b) a pályázati eljárás jellegét (nyilvános vagy zártkörű),

c) a pályázat célját,

d) az értékesítendő önkormányzati vagyon megjelölését (ingatlan esetén az ingatlan-nyilvántartási adatokat, illetve a per-, teher- és igénymentesség bármilyen korlátozását), vagyonkezelőjét, forgalmi értékét,

e) a pályázat elbírálása során a pályázatok rangsorolásakor alkalmazandó értékesítési szempontokat, fontossági sorrendben,

f) az értékesítésre vonatkozó fontosabb feltételeket, a fizetés módjára, valamint a pénzügyi garanciákra vonatkozó előírásokat,

g) az ajánlati biztosíték mértékét és befizetésének módját,

h) az ajánlattevőnek a szerződés teljesítését biztosító mellék-kötelezettsége megjelölését,

i) az ajánlati kötöttség időtartamát,

j) a pályázati ajánlatok benyújtásának helyét, módját és határidejét,

k) a pályázati ajánlatok bontási eljárásának helyét, módját, időpontját,

l) a pályázattal kapcsolatban további információ-szolgáltató szervezet, személy nevét, címét, telefonszámát, továbbá információt a vagyontárgy megtekintésének lehetőségéről,

m) az értékesítendő vagyontárgyra vonatkozóan részletes dokumentáció, tájékoztató beszerzési helyét és a beszerzés feltételeit,

n) a pályázati felhívásban ki kell kötni, hogy a pályázat nyelve magyar,

o) esetleges egyéb információkat, adatokat,

p) a pályázati ajánlatok elbírálási időpontját, az ajánlattevők értesítésének módját,

q) a Kiíró azon jogának fenntartását, hogy a nyertes ajánlattevő visszalépése esetén jogosult a pályázat következő helyezettjével szerződést kötni,

r) a Kiíró azon jogának fenntartását, hogy a pályázatot eredménytelennek nyilvánítsa,

s) a Kiíró azon jogának fenntartását, hogy szükség esetén az ajánlattevőtől az ajánlat lényegét nem érintő technikai-formai kérdésekben írásban felvilágosítást kér annak előrebocsátásával, hogy az ajánlattevő ezzel kapcsolatos írásbeli válasza semmilyen formában nem kezdeményezheti a pályázati ajánlatában megfogalmazott feltételek olyan megváltoztatását, amely az értékelés során beérkezett ajánlatok sorrendjét módosítaná,

t) a pályázati ajánlat érvénytelenségének feltételét,

u) a vagyontárgy nem értékesíthető a forgalmi érték alatti áron.

Az ajánlattételi határidő, a pályázati felhívás és a pályázati előírások módosítása

7)
 A Kiíró a vagyonrendelet 11.§ (2), (3) és (4) bekezdése alapján történő értékesítés esetében a pályázat benyújtására a pályázati felhívás megjelenésétől számított 15-30 naptári nap határidőt határozhat meg.

Zártkörű pályázat esetén a pályázati felhívás megjelenésétől számított 15 naptári napnál rövidebb időtartamban nem határozható meg a benyújtásra vonatkozó határidő.

8)
 A Kiíró az ajánlattételi határidőt indokolt esetben egy alkalommal, maximum 15 naptári nappal meghosszabbíthatja, de ezt a tényt – az indok megjelölésével – pályázati felhívás közlésével megegyező helyeken, a benyújtási határidő lejárta előtt legalább 5 nappal köteles hirdetményben megjelentetni. Zárkörű pályázat esetében ajánlattételi határidő meghosszabbításáról hirdetményt nem kell megjelentetni, de az érdekelt pályázókat a határidő meghosszabbításáról értesíteni kell.

9) A Kiíró jogosult a pályázati felhívását az ajánlattételi határidő előtt visszavonni, de erről a pályázati felhívás közlésével megegyező helyeken az ajánlattételi határidő lejárta előtt köteles hirdetményt megjelentetni.

A zártkörű pályázat esetén a hirdetményt nem kell megjelentetni, de a visszavonásról az érdekelt pályázókat értesíteni kell.

10) A pályázati felhívás visszavonása esetén – amennyiben a dokumentációt a pályázó ellenérték fejében kapta meg – a Kiíró köteles az ellenértéket visszafizetni, ha a pályázó a dokumentációt visszaadja.

11) Az ajánlattevő az ajánlattételi határidő lejártáig módosíthatja, vagy visszavonhatja pályázati ajánlatát. Az ajánlattételi határidő lejártát követően a benyújtott ajánlatok nem módosíthatók.

Az ajánlati kötöttség

12) Az ajánlati kötöttség az ajánlattételi határidő lejártának napjával kezdődik.

13) A pályázó köteles legalább 60 napos ajánlati kötöttséget vállalni.

14) Amennyiben a pályázó az ajánlati kötöttségének ideje alatt ajánlatát visszavonja, ezzel az általa befizetett biztosítékot elveszti.

Az ajánlati biztosíték

15) A pályázati felhívásban előírtak szerint az eljárásban való részvételt ajánlati biztosíték megfizetéséhez kell kötni. Ennek összege – megjelölt forgalmi érték esetén – a Kiíró által rögzített érték, amely nem lehet több a forgalmi érték 10%-ánál. A biztosítékot Várpalota Város Önkormányzatának költségvetési számlájára kell megfizetni.

A Kiíró az ajánlati biztosíték után kamatot nem fizet, kivéve, ha a 16. pontban meghatározott visszafizetési határidőt elmulasztja.

16) A Kiíró az ajánlati biztosítékot a pályázati felhívás visszavonása, az eljárás eredménytelenségének megállapítása esetén, illetve – az ajánlatok elbírálását követően – a nem nyertes ajánlattevők részére köteles 15 munkanapon belül visszafizetni.

A Kiíró ugyancsak köteles visszafizetni az ajánlati biztosítékot, ha a 26. és 27. pontokban említett eljárás alkalmával az ajánlattevő nyilatkozik, hogy az ajánlati kötöttségét nem kívánja meghosszabbítani.

17) A nyertes ajánlattevő esetében a befizetett biztosíték a vételárba beszámításra kerül, azonban ha a szerződés megkötése neki felróható, vagy érdekkörében felmerült más okból hiúsul meg, a biztosítékot elveszti.

Az elvesztett biztosíték az Önkormányzatot illeti meg.

A pályázati ajánlatok felbontása

18) A pályázati ajánlatokat tartalmazó zárt borítékokat a Kiíró a pályázati felhívásban megjelölt időpontban bontja fel. Az ajánlatok felbontásánál a Kiírón kívül jelen lehetnek az ajánlattevők, valamint az általuk írásban meghatalmazott személyek.

19) A pályázati ajánlatok felbontásakor ismertetni kell az ajánlattevők nevét, székhelyét (lakóhelyét), valamint az általuk felkínált vételárat, megfizetésének módját és időpontját.

Az ajánlattevő a fenti adatok ismertetését nem tilthatja meg.

20) A Kiíró a pályázati ajánlatok felbontásakor, illetve azt követően megállapítja, hogy mely ajánlatok érvénytelenek.

21) Érvénytelen a pályázati ajánlat, ha

a) azt a pályázati felhívásban meghatározott, illetve szabályszerűen meghosszabbított ajánlattételi határidő lejárta után nyújtották be,

b)
 azt olyan ajánlattevő nyújtotta be, aki a Kiíróval szemben fennálló korábbi fizetési kötelezettségét nem teljesítette,

c) az ajánlattevő a biztosítékot nem, vagy nem az előírtaknak megfelelően bocsátotta rendelkezésre,

d) az ajánlattevő nem csatolta arról szóló nyilatkozatát, hogy nincs köztartozása (adó, vám, társadalombiztosítási járulék és egyéb, az államháztartás más alrendszereivel szemben fennálló fizetési kötelezettsége),

e) az nem felel meg a pályázati felhívásban meghatározott feltételeknek.

22) Az eljárás további szakaszában nem vehet részt az, aki érvénytelen pályázati ajánlatot tett.

23) A pályázati ajánlatok felbontásáról és ismertetéséről a Kiíró okiratot köteles készíttetni.

A pályázati ajánlatok elbírálása

24) A pályázati ajánlatok elbírálására vonatkozó döntéshozatallal a Kiíró vezetője a Jogi és Ügyrendi Bizottságot (továbbiakban: JÜB) bízza meg.

25) A pályázati ajánlatokat lehető legrövidebb időn belül, de legkésőbb az ajánlattételi határidő lejártát követő 15 napon belül el kell bírálni.

26) A JÜB az elbírálási határidőt – indokolt esetben – egy alkalommal, de legfeljebb 15 nappal meghosszabbíthatja.

Az új elbírálási határidőről, illetve annak függvényében az ajánlati kötöttség időtartamának meghosszabbításáról a JÜB köteles ajánlott levélben tájékoztatni az összes pályázót.

27) A JÜB jogosult megvizsgálni az ajánlattevők alkalmasságát a szerződés teljesítésére, és ennek során a csatolt dokumentumok eredetiségét is ellenőrizheti. A pályázati ajánlatok elbírálása során a Kiíró írásban felvilágosítást kérhet az ajánlattevőtől az ajánlatban foglaltak pontosítása érdekében.

A JÜB a felvilágosítás kéréséről és annak tartalmáról haladéktalanul írásban értesíti a többi pályázót.

28) A JÜB a pályázati felhívásban meghatározott értékelési szempontok alapján bírálja el és rangsorolja a pályázati ajánlatokat.

A pályázat nyertese az, aki a pályázati felhívásban rögzített feltételek teljesítése mellett az összességében legkedvezőbb ajánlatot tette.

29.) Eredménytelen a pályázati eljárás, ha

a) nem érkezett pályázati ajánlat,

b) kizárólag érvénytelen pályázatok érkeztek,

c) egyik ajánlattevő sem tett a pályázati felhívásban foglaltaknak megfelelő ajánlatot,

d)
 a Kiíró a 31 / b. pontban szabályozott okból az eljárás érvénytelenítéséről döntött.

30) Az eredménytelen nyilvános pályáztatást követően a Kiíró dönt a további versenyeztetési eljárást illetően.

31)

a) Érvénytelen a pályázati eljárás, ha a pályázat elbírálásakor az összeférhetetlenségi szabályokat megsértették.

b) Érvénytelen a pályázati eljárás akkor is, ha valamelyik ajánlattevő az eljárás tisztaságát vagy a többi ajánlattevő érdekeit súlyosan sértő cselekményt követ el.

32) A JÜB köteles a pályázatok értékeléséről jegyzőkönyvet készíteni, melynek tartalmaznia kell különösen:

a) a pályázati eljárás rövid ismertetését, a beérkezett ajánlatok számát,

b) a beérkezett ajánlatok rövid értékelését,

c) a legjobb ajánlatra vonatkozó javaslat indokait,

d) a vételár meghatározásának szempontjait (ideértve a vételárat befolyásoló kötelezettség-vállalásokat),

e) a kikötött biztosítékok megfelelőségének szempontjait,

f)
 a 29. pont c.) pontján alapuló döntés(ek) indokát,

g) a pályázati eljárás eredményének összefoglaló értékelését, az első két helyre javasolt pályázó megjelölését (ha erre mód van),

h) egyéb, a bíráló(k) által fontosnak tartott körülményeket, tényeket.

33) A 32. pontban részletezett jegyzőkönyvet a JÜB elnöke aláírásával hitelesíti.

Az értékelési jegyzőkönyvhöz csatolni kell a pályázati felhívást, a részletes dokumentációt megvásároló személyekről, szervezetekről készített listát, valamint a pályázatok bontásáról készült jegyzőkönyv és a benyújtott ajánlatok egy-egy eredeti példányát.

A pályázati eljárás eredménye, kihirdetése, közlése és a szerződés megkötése
34) A Kiíró a pályázati ajánlatok elbírálására vonatkozó döntésről írásban, a pályázati ajánlatok bontásától számított 15 napon, illetve az elbírálási határidő esetleges meghosszabbításának lejártát követő 10 napon belül tájékoztatja az ajánlattevőket és ezzel egyidejűleg a pályázat eredményét a pályázati felhívással azonos lapokban közzéteszi.

35) A Kiírónak az önkormányzati vagyon értékesítésére vonatkozó szerződést a pályázat nyertesével kell megkötnie. A nyertes visszalépése esetén a pályázat soron következő helyezettjével kell megkötni a szerződést, amennyiben annak ajánlata megfelelő.

36) A nyertes ajánlattevővel az adásvételi szerződést a Polgármester a döntés meghozataláról szóló értesítés kézhezvételétől számított 8 napon belül köti meg.

37) A Kiíró a pályázati eljárás során készített jegyzőkönyveket, dokumentumokat köteles 5 évig megőrizni, továbbá ilyen jellegű ellenőrzés esetén az ellenőrzésre jogosult szerv, személyek rendelkezésére bocsátani.

38) A Kiíró az ajánlatokat kizárólag elbíráláshoz használhatja fel, más célú felhasználás esetén az ajánlattevővel külön meg kell a felhasználásról állapodnia.

B.)

AZ ÖNKORMÁNYZATI VAGYON ÉRTÉKESÍTÉSE NYILVÁNOS ÁRVERÉSSEL
1) A nyilvános árverést lehet alkalmazni minden olyan esetben, ahol az önkormányzati rendelet lehetővé teszi.

a) Árverést elsősorban a szélesebb lakossági kereslet, a magánszemélyek érdeklődése, kis-értékű ingatlanok, berendezések, gépek, járművek, valamint egyéb sajátos vagyontárgyak (festmények gyűjteménye stb.) esetén lehet alkalmazni.

b) A kikiáltási ár nem lehet kisebb a forgalmi értékbecslés alapján meghatározott értéknél. Amennyiben a vagyontárgy ilyen módon két árverésen nem kel el, úgy az értékbecslés alapján meghatározott érték 50%-áig lehet csökkenteni a kikiáltási árat.

c) A nyilvános árverési eljárás technikai részleteit az árverés vezetője határozza meg, amit az árverési hirdetményben tesz közzé.

d) A pályázati eljárásokra meghatározott előírásokat – különösen az árverési hirdetmény tartalmára, megjelentetésére, visszavonására, az árverési határidőre, a jelentkezés feltételeire, valamint az összeférhetetlenségi szabályokra – értelemszerűen alkalmazni kell a nyilvános árveréssel történő önkormányzati vagyon értékesítése során.

e) A nyilvános árverésről jegyzőkönyvet kell készíteni, amely tartalmazza a licitálásban kialakult végső sorrendet, valamint az árveréssel kapcsolatos minden lényeges adatot, információt, előírást.

2) A III / A. fejezet 38. pontjában foglaltakat a nyilvános pályázat esetén is alkalmazni kell.

3) A Kiíró, vagy az általa megbízott személy köteles az árverés napjától számított 8 napon belül a nyilvános árverés nyertesével az adásvételi szerződést megkötni.

C.)

A NYILVÁNOS AJÁNLATTÉTEL ESETÉN TÖRTÉNŐ ÉRTÉKESÍTÉS


A nyilvános ajánlattételi eljárásban a III. fejezet A.) rész „a nemzeti vagyon értékesítése pályáztatással” szabályait kell alkalmazni.

IV. fejezet

Önkormányzati közfeladat átadásához kapcsolódó vagyonkezelői jog létesítésének szabályai

(1) Vagyonkezelői jogot létesíteni kizárólag a nemzeti vagyonról szóló 2011. évi CXCVI. törvényben (a továbbiakban: Nvt.) felsorolt vagyonkezelők részére önkormányzati közfeladat ellátásához kapcsolódva lehet akkor, ha az biztosítja a feladatellátás feltételeinek hatékony biztosítását, a vagyon állagának és értékének megőrzését, védelmét, illetve a vagyon értékét növeli. Vagyonkezelői jog bármely, önkormányzati vagyonkörébe tartozó ingón és ingatlanon alapítható, amelyen a vagyonkezelői jog alapítását jogszabály nem zárja ki.

(2) A vagyonkezelő jog létrejöhet vagyonkezelési szerződéssel vagy törvényben történő kijelöléssel. 

(3) Vagyonkezelési szerződés a vagyon értékére való tekintet nélkül versenyeztetés nélkül köthető. 

(4) A Képviselő-testület a vagyonkezelési szerződés megkötésekor, az ott részletezett feltételek meghatározásával dönt arról, hogy a vagyonkezelőnek 

a) elengedi vagy 

b) nem engedi el 

a Magyarország helyi önkormányzatairól szóló törvény 109. § (6) bekezdése szerinti kötelezettségét. 

(5) Az Önkormányzat korlátozottan forgalomképes törzsvagyonának körébe sorolt vagyon vagyonkezelési jogát a forgalomképesség korlátozásának tartalmát meghatározó feltételek figyelembe-vételével lehet átengedni. 

(6) A vagyonkezelési jog értékének meghatározása piaci értéken történik. 

(7) Az önkormányzati tulajdonban lévő nemzeti vagyonra szerződéssel létesített vagyonkezelői jogot ingyenesen szerezheti meg az Nvt. 3. § (1) bekezdés 19. pont b)-c) alpontjában meghatározott körbe tartozó szervezetek közül az önkormányzati közfeladatot átvállaló: 

a) önkormányzati társulás, 

b) költségvetési szerv vagy önkormányzati intézmény, 

c) az állam, a helyi önkormányzat, az a) és b) pontjában meghatározott személyek együtt vagy külön-külön 100 %-os tulajdonában álló gazdálkodó szervezet. 

(8) Vagyonkezelői jog létrejöttéhez - az ingatlan-nyilvántartásról szóló 1997. évi CXLI. törvény 16. § a) pontja értelmében - az ingatlan-nyilvántartásba történő bejegyzés is szükséges. 
(9) A vagyonkezelési szerződésnek a törvény által előírtakon kívül - figyelembe véve az adott vagyontárgy sajátos jellegét, valamint az ahhoz kapcsolódó önkormányzati közfeladatot - tartalmaznia kell különösen az alábbiakat: 

a) a vagyonkezelő által kötelezően ellátandó önkormányzati közfeladatot és ellátható egyéb tevékenységeket; 

b) a vagyonkezeléssel érintett vagyoni kör pontos megjelölését; 

c) a vagyonkezelő által a feladatai ellátásához alvállalkozók, illetőleg közreműködők igénybevételére, és ezzel összhangban a vagyonkezelésbe adott vagyon birtoklására, használatára vonatkozó korlátozó rendelkezéseket; 

d) a közfeladat ellátása érdekében a vagyonkezelésbe adott eszközöknek az Önkormányzat számviteli nyilvántartási adataival megegyező tételes jegyzékét értékével együtt, azon belül a kötelező önkormányzati feladathoz kapcsolódó vagyon megjelölését; 

e) a vagyonkezelésbe adott vagyonnal való gazdálkodásra vonatkozó rendelkezéseket, és a vagyonnal való vállalkozás feltételeit; 

f) a vagyonkezelői jog megszerzésének ellenértékét, illetve kijelölés esetén az ingyenesség tényét; 

g) a vagyonkezelésbe vett vagyon tekintetében az önkormányzati vagyonnal kapcsolatos nyilvántartási és adatszolgáltatási kötelezettségek teljesítésének módját és formáját; 

h) az Önkormányzat költségvetését megillető - a vagyonkezelésébe adott vagyon kezeléséből származó - befizetések teljesítésére, a vagyonkezelésbe adott vagyonnal történő elszámolásra vonatkozó rendelkezéseket; 

i) a szerződés teljesítésének biztosítására vonatkozó rendelkezéseket, mellékkötelezettségeket és egyéb biztosítékokat; 

j) a vagyonkezelésbe adott vagyonnal való mérhetően eredményes gazdálkodásra vonatkozó előírásokat; 

k) a vagyonkezelési szerződés időtartamát; 

l) a szerződés megszűnése esetén a felek által teljesítendő szolgáltatásokat, beleértve az ilyenkor szükséges elszámolást is. 

(10) A vagyonkezelő, a vagyonkezelési szerződés időtartama alatt haladéktalanul köteles tájékoztatni az Önkormányzatot: 

a) ha ellene csőd- vagy felszámolási eljárás, helyi önkormányzatnál adósságrendezési eljárás indult; 

b) ha végelszámolási eljárás kezdeményezésére, vagy a jogutód nélküli megszüntetésre irányuló bírósági vagy hatósági intézkedésre került sor; 

c) ha 3 hónapnál régebbi köztartozása van, és annak megfizetésére nem kapott halasztást; 

d) mindazokról a változásokról, amelyekkel kapcsolatos tájékoztatási kötelezettséget jogszabály, vagy vagyonkezelési szerződés előírja. 

(11) A vagyonkezelő, mint a vagyonkezelési jog jogosultja köteles a vagyonkezelési jog gyakorlása során betartani a következőket: 

a) a vagyonkezelésbe vett vagyont a rendes gazdálkodás szabályainak megfelelően, elvárható gondossággal birtokolni, használni és a vagyon hasznait szedni, 

b) a vagyont rendeltetésszerűen használni, 

c) a vagyont fenyegető veszélyről és a bekövetkezett kárról értesíteni az Önkormányzatot, 

d) a vagyonkezelési szerződésben meghatározottakat, és e rendeletben előírt kötelezettségeket teljesíteni, 

e) tűrni a vagyonkezeléssel kapcsolatos ellenőrzéseket, és köteles az ellenőrzésekben közreműködni, az előírt beszámolást teljesíteni. 

(12) A vagyonkezelés ellenőrzése vagyonkezelők éves beszámoltatásával történik, melynek keretében elkészítik az általuk kezelt vagyonra vonatkozó vagyonkimutatást, és ismertetik a vagyongazdálkodási terv adott időszakra vonatkozó teljesülését.

V á r p a l o t a , 2007. június 13.

Németh Árpád
              Máténé dr. Ignácz Anita

polgármester sk.

